

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

UPRAVNI ODJEL ZA LOKALNU SAMOUPRAVU,

PRAVNE POSLOVE I DRUŠTVENE DJELATNOSTI

KLASA: 401-02/25-03/8

URBROJ: 238-10-03/1-25-3

Ivanić-Grad, 29. siječnja 2025.

Na temelju Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine, broj 26/15, 37/21), Pravilnika o financiranju javnih potreba iz Proračuna Grada Ivanić-Grada (Službeni glasnik Grada Ivanić-Grada, broj 01/17), Odluke o načinu raspodjele raspoloživih sredstava iz Proračuna Grada Ivanić-Grada za 2025. godinu namijenjenih financiranju programa/projekata/manifestacija udruga i drugih neprofitnih organizacija civilnog društva u području kulture, tehničke kulture, sporta, civilnog društva, zdravstva i socijalne zaštite u 2025. godini (KLASA: 024-05/25-11/8, URBROJ: 238-10-03-02/4-25-2, od 20. siječnja 2025.) i Odluke o raspisivanju Javnog poziva za ostvarivanje prava na financiranje programa/projekata/manifestacija udruga i drugih neprofitnih organizacija civilnog društva u području tehničke kulture, sporta, civilnog društva, zdravstva i socijalne zaštite iz Proračuna Grada Ivanić-Grada za 2025. godinu (KLASA: 024-05/25-11/8, URBROJ: 238-10-03-02/4-25-3, od 20. siječnja 2025.), Upravni odjel za lokalnu samoupravu, pravne poslove i društvene djelatnosti Grada Ivanić-Grada raspisuje

**Javni poziv**

**za ostvarivanje prava na financiranje programa/projekata/manifestacija udruga i drugih neprofitnih organizacija civilnog društva u području tehničke kulture, sporta, civilnog društva, zdravstva i socijalne zaštite iz Proračuna Grada Ivanić-Grada**

**za 2025. godinu**

**Članak 1.**

Predmet Javnog poziva za ostvarivanje prava na financiranje programa/projekata/manifestacija udruga i drugih neprofitnih organizacija civilnog društva u području tehničke kulture, sporta, civilnog društva, zdravstva i socijalne zaštite iz Proračuna Grada Ivanić-Grada za 2025. godinu je prikupljanje prijedloga programa/projekata/manifestacija od interesa za opće dobro koje provode organizacije civilnog društva s područja Grada Ivanić-Grada i/ili se aktivnosti provode na području Grada Ivanić-Grada i/ili su korisnici s područja Grada Ivanić-Grada, sukladno *Programu javnih potreba u tehničkoj kulturi Grada Ivanić-Grada za 2025. godinu* (KLASA: 024-05/24-04/10, URBROJ: 238-10-01/24-5), *Programu javnih potreba u sportu na području Grada Ivanić-Grada u 2025. godini* (KLASA: 024-05/24-04/10, URBROJ: 238-10-01/24-8), *Programu javnih potreba u provedbi programa i projekata udruga civilnog društva Grada Ivanić-Grada u 2025. godini* (KLASA: 024-05/24-04/10, URBROJ: 238-10-01/24-6) i *Programu socijalnih potreba Grada Ivanić-Grada za 2025. godinu* (KLASA: 024-05/24-04/10, URBROJ: 238-10-01/24-3), koje je Gradsko vijeće Grada Ivanić-Grada donijelo na 34. sjednici, održanoj dana 23. prosinca 2024. godine.

Grad Ivanić-Grad poziva udruge/organizacije civilnog društva čije aktivnosti doprinose zadovoljenju javnih potreba od interesa za opće dobro da se prijave na Javni poziv za ostvarivanje prava na financiranje programa/projekata/manifestacija udruga i drugih neprofitnih organizacija civilnog društva u području tehničke kulture, sporta, civilnog društva, zdravstva i socijalne zaštite iz Proračuna Grada Ivanić-Grada za 2025. godinu (u daljnjem tekstu: Javni poziv).

**Članak 2.**

Udruge/organizacije civilnog društva sukladno ovom Javnom pozivu mogu prijaviti program/projekt/manifestaciju koji doprinose razvoju Grada Ivanić-Grada za sljedeća prioritetna područja:

Prioritetno područje 1 - tehnička kultura

Prioritetno područje 2 - sport

Prioritetno područje 3 - civilno društvo

Prioritetno područje 4 - zdravstvo i socijalna zaštita.

**Članak 3.**

Za financiranje programa/projekata/manifestacija u okviru ovog Javnog poziva, u Proračunu Grada Ivanić-Grada za 2025. godinu raspoloživ je iznos od 474.500,00 EUR, od toga za:

Prioritetno područje 1 - tehnička kultura: 20.000,00 EUR

Prioritetno područje 2 - sport: 313.000,00 EUR

Prioritetno područje 3 - civilno društvo: 77.000,00 EUR

Prioritetno područje 4 - zdravstvo i socijalna zaštita: 64.500,00 EUR.

Najmanji iznos sredstava koji se može zatražiti i odobriti za financiranje pojedinog programa/projekta/manifestacije je 600,00 EUR.

Najveći iznos sredstava koji se može zatražiti i odobriti za financiranje pojedinog programa/projekta/manifestacije je 22.000,00 EUR.

Prijavitelj može podnijeti jednu (1) prijavu po ovom Javnom pozivu.

Ako prijavitelj u svojoj prijavi predloži više programa/projekata/manifestacija za financiranje po ovom Javnom pozivu, ukupni iznos financiranja koji se može zatražiti i ugovoriti za financijsku potporu svim prijavljenim programima/projektima/manifestacijama po pojedinoj prijavi ne može biti veći od 22.000,00 EUR.

Prijavitelj može biti i partner drugim udrugama.

Programi/projekti/manifestacije se mogu financirati u 100% iznosu ukupnih prihvatljivih troškova programa/projekta/manifestacije, pri čemu potencijalni prijavitelji i partneri nisu dužni osigurati sufinanciranje iz vlastitih sredstava.

Ukoliko prijavitelj zatraži niži ili viši iznos od propisanog iznosa koji se odobrava ovim Javnim pozivom, prijava će se odbiti zbog nepoštivanja propisanih uvjeta.

**Članak 4.**

Očekivani broj financijskih potpora koje će biti odobrene prijaviteljima za provedbu programa/projekata/manifestacija u okviru ovog Javnog poziva je sljedeći:

• Prioritetno područje 1 - tehnička kultura, 1potpora

• Prioritetno područje 2 - sport, 8potpora

• Prioritetno područje 3 - civilno društvo, 26potpora

• Prioritetno područje 4 - zdravstvo i socijalna zaštita, 9 potpora.

**Članak 5.**

Prijedlozi programa/projekata/manifestacija dostavljaju se isključivo na propisanim obrascima koji su, zajedno s Uputama za prijavitelje, dostupni na službenoj mrežnoj stranici Grada Ivanić-Grada <https://www.ivanic-grad.hr/servisne-informacije/javni-pozivi/>.

Prijavitelji iz članka 13. stavka 7. Javnog poziva dostavljaju samo Obrazac životopisa i Obrazac proračuna programa/projekta/manifestacije i propisane priloge.

**Članak 6.**

Rok za podnošenje prijava na ovaj Javni poziv je 30 dana od dana objave na službenoj mrežnoj stranici Grada Ivanić-Grada.

**Članak 7.**

Obrasci za prijavu programa/projekta/manifestacije na Javni poziv su:

1. Obrazac opisa programa/projekta/manifestacije,

2. Obrazac proračuna programa/projekta/manifestacije,

3. Obrazac izjave o partnerstvu (ako se program/projekt/manifestacija provodi u

partnerstvu),

4. Obrazac izjave o nepostojanju dvostrukog financiranja,

5. Obrazac izjave o programima/projektima/manifestacijama udruga financiranih iz javnih

izvora,

6. Obrazac životopisa voditelja programa/projekta/manifestacije.

**Članak 8.**

Uz obrasce za prijavu programa/projekta/manifestacije na Javni poziv iz članka 7. Javnog poziva, prijavitelji su, u skladu s Uputama za prijavitelje, dužni priložiti i sljedeće priloge:

1. Dokaz da je program/projekt/manifestaciju koja se predlaže za financiranje putem prijave na Javni poziv prihvatilo nadležno tijelo kroz usvajanje godišnjeg programa rada udruge/organizacije civilnog društva - Zapisnik sa sjednice nadležnog tijela,

2. Dokaz o sufinanciranju programa/projekta/manifestacije od jedinica lokalne ili područne (regionalne) samouprave ili nekih drugih izvora sufinanciranja, ako je sufinanciranje iskazano u obrascu proračuna programa/projekta/manifestacije (preslika odluke i/ili ugovora o sufinanciranju)

3. Dokaz da se protiv osobe ovlaštene za zastupanje udruge/organizacije civilnog društva i osobe voditelja programa/projekta/manifestacije ne vodi kazneni postupak

- uvjerenje nadležnog suda, ne starije od šest mjeseci, da se ne vodi kazneni postupak protiv osobe ovlaštene za zastupanje udruge (koja je potpisala obrasce za prijavu programa/projekta/manifestacije i koja je ovlaštena potpisati ugovor o financiranju),

- uvjerenje nadležnog suda, ne starije od šest mjeseci, da se ne vodi kazneni postupak protiv osobe voditelja programa/projekta/manifestacije

4. Dokaz da udruga/organizacija civilnog društva nema dugovanja s osnove plaćanja doprinosa za mirovinsko i zdravstveno osiguranje i plaćanja poreza te drugih davanja prema državnom proračunu - potvrda Ministarstva financija/Porezne uprave o stanju javnog dugovanja za udruge/organizacije civilnog društva i partnere (ako se program/ projekt/manifestacija provodi u partnerstvu).

*Dokaze navedene u podtočci 3. i 4. ovog članka, dužne su dostaviti samo one udruge/organizacije civilnog društva koje, nakon provedenog postupka, budu pozvane na potpisivanje ugovora o financiranju programa/projekta/manifestacije.*

S udrugama/organizacijama civilnog društva koje, nakon provedenog postupka, budu pozvane na sklapanje ugovora o financiranju programa/projekta/manifestacije, a ne dostave obvezne priloge - dokaze navedene u podtočci 3. i 4. ovog članka, neće se sklopiti ugovor i njihovi programi/projekti/manifestacije neće se financirati iz Proračuna Grada Ivanić-Grada.

Prijava udruge/organizacije civilnog društva za koju se provjerom Upravnog odjela za lokalnu samoupravu, pravne poslove i društvene djelatnosti utvrdi da:

- nije uskladila statut sa Zakonom o udrugama (uvidom u Registar udruga),

- osobe ovlaštene za zastupanje nisu u mandatu (uvidom u Registar udruga),

- nije upisana u Registar neprofitnih organizacija (uvidom u Registar neprofitnih organizacija),

- nije podnijela sva obvezna financijska izvješća FINA-i za 2024. - G-PR-IZ-NPF obrazac za udruge koje vode jednostavno knjigovodstvo, odnosno obrazac PR-RAS-NPF za udruge koje vode dvojno knjigovodstvo (uvidom u Registar neprofitnih organizacija),

- ima dugovanja prema Proračunu Grada Ivanić-Grada,

neće se uputiti u postupak stručnog vrednovanja i ocjenjivanja prijave.

**Članak 9.**

Cjelokupna prijavna dokumentacija (obrasci i prilozi iz članaka 7. i 8. Javnog poziva) može se podnijeti na dva načina: u tiskanom obliku (jedan tiskani i ovjereni izvornik) i elektroničkim putem.

Prijava u tiskanom obliku podnosi se putem pošte ili dostavlja osobno, a sadrži sve obvezne obrasce za prijavu vlastoručno potpisane od strane osobe ovlaštene za zastupanje i ovjerene službenim pečatom udruge/organizacije te sve druge obvezne priloge.

Prijava elektroničkim putem podnosi se slanjem cjelokupne prijavne dokumentacije, (obrasci i obvezni prilozi), u određenom roku na e-mail adresu: [urudzbeni@ivanic-grad.hr](mailto:urudzbeni@ivanic-grad.hr).

Ukoliko se prijava dostavlja putem elektroničke pošte potrebno je skenirati sve ispunjene, potpisane i ovjerene obrasce i potrebne priloge.

Prijavitelji koji prijavu podnesu elektroničkim putem dužni su na zahtjev davatelja financijskih sredstava istome na uvid dostaviti svu dokumentaciju i obvezne priloge u izvorniku.

**Članak 10.**

Ukoliko se prijava dostavlja u tiskanom obliku, izvornik prijave se treba dostaviti preporučeno poštom na adresu:

Grad Ivanić-Grad

Upravni odjel za lokalnu samoupravu, pravne poslove i društvene djelatnosti

Park hrvatskih branitelja 1, 10310 Ivanić-Grad

s naznakom:

„Prijava na Javni poziv za ostvarivanje prava na financiranje programa/projekata/manifestacija udruga i drugih neprofitnih organizacija civilnog društva u području tehničke kulture, sporta, civilnog društva, zdravstva i socijalne zaštite iz Proračuna Grada Ivanić-Grada za 2025. godinu - NE OTVARAJ“.

Izvornik prijave se može dostaviti i osobno u zatvorenoj omotnici s naznakom:

„Prijava na Javni poziv za ostvarivanje prava na financiranje programa/projekata/manifestacija udruga i drugih neprofitnih organizacija civilnog društva u području tehničke kulture, sporta, civilnog društva, zdravstva i socijalne zaštite iz Proračuna Grada Ivanić-Grada za 2025. godinu - NE OTVARAJ“ u pisarnicu Grada Ivanić-Grada, Park hrvatskih branitelja 1, Ivanić-Grad, soba broj 1.

Na poleđini omotnice obvezno je navesti naziv prijavitelja.

**Članak 11.**

Prijavitelj je dužan program/projekt/manifestacijuprijavljenu na ovajJavni poziv provesti u razdoblju od 01.01.2025. do 31.12.2025. godine.

**Članak 12.**

Prijavu programa/projekata/manifestacija na ovaj Javni poziv može podnijeti, u skladu s Uputama za prijavitelje, udruga/organizacija civilnog društva/prijavitelj koja je:

1. upisana u Registar udruga ili drugi odgovarajući Registar te ima sjedište i djeluje najmanje godinu dana na području Grada Ivanić-Grada prije dana objave ovog Javnog poziva,

2. programski usmjerena na rad u navedenom pojedinom prioritetnom području, što je vidljivo iz ciljeva i popisa djelatnosti u statutu udruge/organizacije civilnog društva,

3. upisana u Registar neprofitnih organizacija i vodi transparentno financijsko poslovanje u skladu s propisima o računovodstvu neprofitnih organizacija te ima, preko Registra neprofitnih organizacija, javno objavljen godišnji financijski izvještaj ili drugi financijski dokument za godinu koja prethodi godini objave ovog Javnog poziva,

4. ispunila sve ugovorne obveze prema Gradu Ivanić-Gradu i svim drugim davateljima financijskih sredstava iz javnih izvora.

**Članak 13.**

Iznimno, prijavu može podnijeti i udruga/organizacija civilnog društva koja nema sjedište na području Grada Ivanić-Grada ako djeluje na području Grada Ivanić-Grada najmanje godinu dana prije dana objave ovog Javnog poziva, ima članove s područja Grada Ivanić-Grada i svoj program/projekt/manifestaciju provodi na području i za korisnike s područja Grada Ivanić-Grada.

Pravo na podnošenje prijava imaju udruge, zajednice udruga, druge neprofitne organizacije i drugi prijavitelji koji ispunjavaju uvjete utvrđene Javnim pozivom, a u skladu s Uputama za prijavitelje.

Za udruge u tehničkoj kulturi, članice Zajednice tehničke kulture Grada Ivanić-Grada, objedinjenu prijavu za financiranje njihovih programa, projekata i manifestacija podnosi Zajednica tehničke kulture Grada Ivanić-Grada.

Za sportske udruge, članice Gradske zajednice športskih udruga Grada Ivanić-Grada, objedinjenu prijavu za financiranje njihovih programa, projekata i manifestacija podnosi Gradska zajednica športskih udruga Grada Ivanić-Grada.

Za braniteljske udruge, članice Zajednice udruga proisteklih iz Domovinskog rata Grada Ivanić-Grada, objedinjenu prijavu za financiranje njihovih programa, projekata i manifestacija podnosi Zajednica udruga proisteklih iz Domovinskog rata Grada Ivanić-Grada.

Za školska sportska društva osnovnih škola na području Grada Ivanić-Grada te Općina Kloštar Ivanić i Križ, učlanjena u Školski sportski savez „Otok Ivanić“, objedinjene prijedloge za financiranje njihovih programa rada podnosi Školski sportski savez „Otok Ivanić“.

Pravo podnošenja prijave imaju i kategorizirani daroviti sportaši mlađih dobnih kategorija s područja Grada Ivanić-Grada čije su motoričke i funkcionalne sposobnosti i osobine iznad prosjeka sportske populacije istog uzrasta, odnosno čije prirodne osobine i početni rezultati ukazuju na mogućnost ostvarenja vrhunskih rezultata u određenom individualnom sportu, ako na području Grada Ivanić-Grada ne postoji sportski klub registriran za tu vrstu sportske djelatnosti.

**Članak 14.**

Cjelokupni postupak zaprimanja i pregleda dostavljenih prijava, ocjenjivanja prijava, donošenja odluke o dodjeli financijskih sredstava, podnošenje prigovora, ugovaranja, modelima plaćanja, postupanja s dokumentacijom kao i indikativni kalendar provedbe Javnog poziva detaljno su opisani u Uputama za prijavitelje i Pravilniku o financiranju javnih potreba iz Proračuna Grada Ivanić-Grada (Službeni glasnik Grada Ivanić-Grada, broj 01/17) koji su, zajedno s Odlukom o načinu raspodjele raspoloživih sredstava iz Proračuna Grada Ivanić-Grada za 2025. godinu namijenjenih financiranju programa/projekata/manifestacija udruga i drugih neprofitnih organizacija civilnog društva u području kulture, tehničke kulture, sporta, civilnog društva, zdravstva i socijalne zaštite u 2025. godini (KLASA: 024-05/25-11/8, URBROJ: 238-10-03-02/3-25-2, od 20. siječnja 2025.) i ostalom natječajnom dokumentacijom, dostupni na službenoj mrežnoj stranici Grada Ivanić-Grada <https://www.ivanic-grad.hr/servisne-informacije/javni-pozivi/>.

**Članak 15.**

Prijave koje nisu dostavljene u roku određenom ovim Javnim pozivom te koje u cijelosti ne zadovoljavaju propisane uvjete Javnog poziva neće se razmatrati.

**Članak 16.**

Prijavitelji imaju pravo na prigovor na prijedlog odluke o dodjeli financijskih sredstava. Prigovor se može podnijeti isključivo na provedbu natječajnog postupka te eventualno bodovanje nekog kriterija s 0 bodova, ukoliko prijavitelj smatra da je u svojoj prijavi dostavio dovoljno argumenata za drukčije bodovanje.

Razlog podnošenja prigovora ne može biti visina dodijeljenih sredstava ili ne dodjela sredstava.

Rok za podnošenje prigovora je 8 (osam) dana od dana dostave pisane obavijesti o rezultatima Javnog poziva, a konačnu odluku o prigovoru donosi gradonačelnik.

Danom dostave pisane obavijesti o rezultatima Javnog poziva smatra se dan objave prijedloga odluke o dodjeli financijskih sredstava na službenoj mrežnoj stranici Grada Ivanić-Grada.

**Članak 17.**

Financijske potpore koje će biti odobrene korisnicima financijskih sredstava za provedbu programa/projekta/manifestacije utvrđuju se ugovorom.

Ako ovlaštena osoba udruge/organizacije civilnog društva ne pristupi potpisivanju Ugovora, a svoj nedolazak ne opravda u roku od 5 (pet) dana od primitka poziva, smatrat će se da je udruga/organizacija civilnog društva odustala od ostvarivanja potpore.

Za svaku isplatu potpore prijavitelj kojem su odobrena sredstva treba dostaviti pisani zahtjev Upravnom odjelu za lokalnu samoupravu, pravne poslove i društvene djelatnosti Grada Ivanić-Grada temeljem kojeg će se potpora isplatiti, što je ujedno i potvrda da prijavitelj prihvaća potporu, preuzima odgovornost za provedbu programa/projekta/manifestacije i najavljuje njegovu provedbu.

Korisnik financijskih sredstava je dužan odobrena sredstva koristiti namjenski i u skladu s ugovorom.

Ako korisnik sredstava nenamjenski koristi sredstva, ne izvrši program/ projekt/manifestaciju ili ne podnese ugovorom propisane izvještaje, dužan je vratiti primljena sredstva zajedno sa zakonskim zateznim kamatama obračunatim od dana primitka sredstava.

U skladu s ugovorenim rokom, korisnik je dužan podnijeti opisni i financijski izvještaj na propisanom Obrascu opisnog izvještaja i Obrascu financijskog izvještaja provedbe programa/projekta/manifestacije, koji su sastavni dio dokumentacije ovog Javnog poziva.

Grad Ivanić-Grad ima pravo koristiti, putem svojih mrežnih stranica ili publikacija, izvještaje, programski i projektni materijal korisnika financijskih sredstava za potrebe i u cilju promicanja razvoja civilnog društva na prioritetnim područjima obuhvaćenim ovim Javnim pozivom.

Grad Ivanić-Grad zadržava pravo izmjene uvjeta i kriterija utvrđenih ugovorom u slučaju nastupanja izvanrednih okolnosti, o čemu će uz obrazloženje pravodobno obavijestiti korisnike sredstava.

Grad Ivanić-Grad zadržava pravo praćenja izvršenja programa/projekta/manifestacije korisnika financijskih sredstava te kontrole namjenskog korištenja sredstava do četiri godine nakon završetka programa/projekta/manifestacije.

Korisnik financijskih sredstava obvezan je u svim tiskanim i elektroničkim materijalima kao i medijskim objavama na vidljivom mjestu istaknuti grb i naziv Grada Ivanić-Grada kao institucije koja sufinancira program/projekt/manifestaciju koja je predmet ugovora.

**Članak 18.**

Sve potrebne informacije u vezi ovog Javnog poziva nalaze se u Uputama za prijavitelje koje, zajedno s obrascima za prijavu, čine sastavni dio dokumentacije za provedbu Javnog poziva i objavljene su na službenoj mrežnoj stranici Grada Ivanić-Grada, a dodatne informacije vezane uz Javni poziv mogu se dobiti isključivo slanjem upita na e-mail adresu: [urudzbeni@ivanic-grad.hr](mailto:urudzbeni@ivanic-grad.hr), i to najkasnije 15 dana prije isteka roka za podnošenje prijava na ovaj Javni poziv.

PROČELNICA:

Marina Šiprak, dipl.iur.